b'\n_START_ARTICLE_\nN\xc3\xb5o P\xc3\xbcha Kolmainu kirik\n_START_PARAGRAPH_\nN\xc3\xb5o P\xc3\xbcha Kolmainu kirik on EA\xc3\x95K haldusalasse kuuluv \xc3\xb5igeusu  kirik N\xc3\xb5o vallas N\xc3\xb5o alevikus.\n_START_SECTION_\nKoguduse ajaloost\n_START_PARAGRAPH_\nN\xc3\xb5o kogudus asutati 1852. aastal eestlastest \xc3\xb5igeusklikele, kes enne kuulusid Tartu P\xc3\xbcha Georgi (J\xc3\xbcri) kogudusse, Teenistuseks kasutati \xc3\xbc\xc3\xbcriruume. 1890. aastal oli koguduses 525 ja 1938. aastal 160 liiget. 1962. aastal liitusid kogudusega \xc3\xa4sja suletud Elva koguduse peamiselt venelastest liikmed. T\xc3\xa4nap\xc3\xa4eval kuulub kogudusse u 40-60 liiget.\n_START_SECTION_\nN\xc3\xb5o kirik\n_START_PARAGRAPH_\nArhitektuuriliselt t\xc3\xa4helepanuv\xc3\xa4\xc3\xa4rne, l\xc3\xa4\xc3\xa4ne pool kellatorniga, lubjatud maakividest ja punastest tellistest historitsistlik kirik valmis 1873. aastal. Nelitise k\xc3\xb5rval on ristk\xc3\xbcliku kujuline apsiid ja nelitise kohal on kaheksa-tahuline  paaris-akendega tambuur suure sibulkupli ja nelja sibulpeadega nurgatorniga. N\xc3\xb5o kiriku sisearhitektuur on lihtne, historitsistlik kujusein-ikonostaas p\xc3\xa4rineb 19. sajandi l\xc3\xb5pust._NEWLINE_N\xc3\xb5o P\xc3\xbcha Kolmainu Kiriku juures tegutseb N\xc3\xb5o P\xc3\xbcha Kolmainu kogudus.'